Morten Messerschmidt (DF), 2024-05-17:
De fleste husker nok den store danske sejr tilbage i 1992, og nej, jeg tænker ikke på, at vi vandt EM.
Jeg tænker på, at befolkningen vandt over politikerne og stemte nej til Maastrichttraktaten.
Det er den lykkelige omstændighed, der gør, at vi i dag fortsat har vores danske krone.
Det er den omstændighed, der gør, at vi har et retsforbehold, og at vi formelt set har et forbehold imod unionsborgerskabet, selv om man fra Bruxelles' side gør alt, hvad man kan, for at undergrave det.
Som et modkrav til, at danskerne jo rent faktisk blev spurgt og sagde nej, rejste franskmændene et krav om, at man indføjede og fastsatte i traktaten, at Europa-Parlamentets hovedsæde ligger i Strasbourg.
Sådan er det, og der er jo mange ordførere, der i dag har været inde på, at det altså kræver en traktatændring at lave det om.
Om det så er en god eller en mindre god omstændighed, ved jeg ikke.
Det er nok, hvordan man ser det.
Et faktum er det i hvert fald, at rigtig mange ude i Europa – vi har talt om den franske præsident Macron og andre – ønsker en traktatrevision, vel at mærke en traktatrevision, hvor man fører mere magt til EU, og det er jo på ingen måde en blomst, der er groet i Dansk Folkepartis, og jeg tør sige Enhedslistens, forslagsstillernes, have.
Men i det lys giver det jo meget god mening at spørge, hvad Danmark så skal kræve igen.
Men uanset hvad i forhandlingspositionen, når Frankrig, Tyskland, eller hvem det måtte være, kommer og siger, at de vil have mere magt over Danmark, vil det måske være meget godt, at Folketinget udstyrer regeringen med et mandat om at begrænse noget af den idioti, der ligger i traktaten, som det er i dag.
Det er jo sådan, at i protokollen, som man kan læse i Lissabontraktaten på side 319, fremgår det, at Europa-Parlamentet har hjemsted i Strasbourg og dér afholder de 12 månedlige plenarmøderækker.
Spørgsmålet er jo så, om man også uden for en traktatrevision kunne begrænse idiotien.
Vi var jo nogle i Europa-Parlamentet, i hvert fald i de forgangne samlinger, som så på det.
Hr. Henrik Møller kunne ikke rigtig gøre os klar på, om det måske også var sket i den her samling; jeg ved det ikke, jeg har haft andet at lave.
Jeg tænker, at hr. Henrik Møller med den store dedikation, han har for Europa-Parlamentets arbejde og Socialdemokratiet generelt, måske kunne gøre os klogere på det, men det forstår jeg er utidigt at spørge om.
Men man kunne jo godt inden for traktaten rent faktisk gøre noget for at begrænse tåbelighederne.
Dermed begrænser man jo det CO 2 -udslip og den generelle omkostning, der er forbundet med at flytte frem og tilbage.
Hvis man har 2 uger i forlængelse af hinanden, vil man i hvert fald kunne komme ned på en halvdel af de udgifter og tosserier, der er forbundet med at overholde traktaten her i dag.
Det er derfor, hr. Henrik Møller og andre, at jeg har spurgt lidt interesseret ind til, hvad man egentlig agter inden for den her traktat at gøre, for der er jo rum for forbedring.
Desværre har Det Konservative Folkeparti så ikke valgt at berige os med sit selskab her i aften, så det er lidt svært at spørge om det.
Det vil så være en sjælden anledning til at savne hr. Niels Flemming Hansens selskab, men han er måske ude at føre valgkamp, og så passer vi andre hans arbejde imens.
Tak for ordet, formand.